סע לאט (שיר)

"סע לאט" הוא שיר מ-1974 שנכתב ובוצע על ידי אריק איינשטיין והולחן על ידי מיקי גבריאלוב. השיר פתח את אלבומו העשירי של איינשטיין, "סע לאט", שנקרא על שם השיר. עם הקמת תחנת הרדיו "גלגלצ" בשנת 1993, היה "סע לאט" השיר הראשון שהושמע בה. מיקי גבריאלוב סיפר ב-2014 בריאיון ל-Mako על תהליך יצירת השיר. לדבריו, בתקופה שלאחר מלחמת יום הכיפורים הופיעו אריק איינשטיין וההרכב שליווה אותו בכל רחבי הארץ ובחזיתות בפני יחידות מילואים במטרה להרים להם את המורל, תוך שהם נמצאים רוב הזמן בדרכים: באוויר וביבשה. איינשטיין כתב את המילים על הנהג מאיר עמבר אשר הסיע אותם באותה תקופה "סע לאט... לא יתחילו בלעדינו". המילים עברו להלחנה לשלום חנוך, אך הוא סבר כי הן אינן מתאימות לכך. גבריאלוב, שחיפש דרך לשבור את שגרת ההלחנה של שירו, שהולחנו במבנה של בית-פזמון בחרוזים, נרתם למשימת הלחנת הפרוזה. הוא כתב לחן המורכב מחמישה חלקים שכל אחד מהם עומד בפני עצמו. כתיבת הלחן ארכה זמן רב. בריאיון לקובי מידן בתוכניתו "סוכן תרבות" אמר גבריאלוב כי זהו השיר שהלחנתו לקחה את משך הזמן הארוך ביותר בקריירה שלו כמלחין. נושא השיר ייחודי. הוא מושר לנהג הנוסע ברכב, כשבחוץ גשם, ולכאורה אין בו מסר אחד ברור או מחשבה אחת ממוקדת. פרט לפזמון החוזר ("סע לאט"), השיר "מפוזר", מזכיר טווח נרחב של נושאים ואינו מתמקד באף אחד מהם, ובתוך כך פורש פנורמה רחבה של מקומות, אנשים ותחושות. השיר מתאר את המכונית, האנשים שיושבים בתוכה, מזג האוויר הסוער, הדרך, הלילה, ציטוטי משפטים שאמר צבי שיסל, חיילי צה"ל ששוכבים עכשיו בבוץ, "הגשש" ברדיו, קבוצת הכדורגל שהפסידה, האוהדים, שיר של הביטלס (הוא אף מכיל קטע מחווה ווקאלי משירם You Never Give Me Your Money), האישה האהובה שנמצאת בבית, זיכרונות מנסיעה קודמת לאילת, ועוד. בתוך כל הנאמר, בדרך אסוציאטיבית וללא סדר, יש הרואים ניסיון לגלם את כלל הישראליות, על מורכבותה ויופיה. סצנת הנסיעה במכונית ברחבי הארץ עשויה לשקף את המציאות הפנימית המתוחה בישראל: ה"אנחנו" שבמכונית נמצאים בין המלחמה והגשמים לבין הבית החם. מאזינים לחדשות. המציאות חודרת ועמה הדאגה לחיילים, בשנה שלאחר מלחמת יום הכיפורים. במקביל, ובאותה נשימה, הוא מזכיר גם כי "הפועל שוב הפסידה" במשחק כדורגל ומביע אמפתיה לאוהדים. אף הביטוי הכל-כך ישראלי "לא רואים ממטר", מובא במסגרת של דאגה לנוסעים ברכב, ואולי במסגרת של דאגה לחברה בישראל. לפי הביקורות על השיר, ניתן לראות בקריאה "סע לאט" משמעות רחבה יותר מקריאה לנהג בגשם. זהו ניסיון להאט את מהלך המציאות ולהחזיר משהו מן התרבות הישראלית שאבדה, ואולי מארץ ישראל היפה. השיר הוזכר רבות כאחד משיריו המאפיינים. בהספד שפרסמה חוה אלברשטיין לאחר פטירתו של איינשטיין, היא בחרה בשיר זה כדי לתאר את מסע חייו ותרומתו לתרבות הישראלית: "איזה עושר של דימויים קיים בשיר הנסיעה הזה. כל החיים שלנו נוסעים כאן לפנינו. חברות, כדורגל, חורף פתאומי, חרדה מהמלחמה האופפת אותנו ונוסעת איתנו לכל מקום, אהבה לאישה למשפחה - והמשפט הכל כך קלאסי והמלא תקווה של כל האמנים בעולם - "לא יתחילו בלעדינו". זה נכון אריק שלא יתחילו בלעדינו. הם אמנם ימשיכו גם בלעדינו, אבל איתך הנסיעה הייתה הרבה יותר נעימה ובטוחה, והיינו מוכנים לנסוע איתך עוד ועוד." — (חוה אלברשטיין, מתוך ההספד בעיתון "ידיעות אחרונות") בשנת 1995 יצא לאור אלבומו של איינשטיין "יש בי אהבה", אשר נפתח בשיר המשך בשם "סע לאט ב'" בלחן של שם טוב לוי, שמתאר גם הוא נסיעה במכונית - לגליל באביב (בגרסה המקורית הנסיעה הייתה לדרום בחורף), כשהפעם אופי השיר אינו חרדתי אלא אופטימי, כולל רמזים לשיר המקורי ומתייחס לאירועים אקטואליים. שני השירים מדברים על אירועים מהווי מדינת ישראל. להלן חלק מהאזכורים: ברדיו החלפון של הגשש - המערכונים מתוך התוכנית "קסיוס קליי נגד חלפון" של הגשש החיוור היו פופולריים מאוד במהלך שנות ה-70. הפועל שוב הפסידה - בשנים 1973 ו-1974 הייתה קבוצת הכדורגל של הפועל תל אביב בשפל. צבי אומר שגילו כוכב שיש עליו חיים - בחודש מרץ 1974 חלפה החללית מארינר 10 לראשונה בסמוך לכוכב חמה. עוד מעט זה עזה, ורק שלא יעוף איזה רימון - בתחילת שנות ה-70 של המאה ה-20 היה גל של אירועי טרור ברצועת עזה, שהידוע שבהם היה רצח ילדי משפחת ארויו על ידי מחבל שהשליך רימון יד לתוך המכונית שבה ישבו בעת שמשפחתם עברה בסמוך לעיר עזה. צבי אומר שחם לו בראש בגלל החור שבאוזון - בסוף שנות ה-80 של המאה ה-20 החלה להתברר לציבור הפגיעה בשכבת האוזון. המשפט הוא מחווה לאחד המשפטים מהשיר המקורי ("צבי אומר שקר לו בראש, תסגור איזה חלון"). הפועל שוב בליגה - ב-1990 עלתה קבוצת הפועל תל אביב חזרה לליגה הראשונה. ברדיו חדשות מהמפרץ, מדברים על מסכות - הכוונה כנראה לתקופת ההמתנה לפני מלחמת המפרץ בסוף 1990, שבמהלכה חולקו מסיכות אב"כ לציבור. צבי אומר: אני לא דתי, אבל משהו קורה פה - בשנות התשעים החל בישראל גל גדול של חזרה בתשובה. באותה עת כונה הגל "החזרה השקטה". בן ג'ונסון כבר חוזר, נראה אם הוא ירד את העשר - האצן הקנדי בן ג'ונסון שנפסל באולימפיאדת סיאול (1988) לאחר שקבע שיא עולם ב-100 מ' ונכשל בבדיקת סמים, חזר לרוץ לאחר תקופת השעיה שנגזרה עליו. "סע לאט" באתר בית לזמר העברי מילות השיר "סע לאט" באתר שירונט מידע על סע לאט בקטלוג הספרייה הלאומית סע לאט: נוסעים במכונית הישנה עם אריק איינשטיין, כתבה של נתי גבאי בבלוג "הספרנים" של הספרייה הלאומית בן שלו, 1978-1968: אריק איינשטיין ומיקי גבריאלוב עם השיר שיש בו הכל, באתר הארץ, 28 במאי 2018 שי להב, קול ישראל: האמת מאחורי גלגלצ, באתר nrg‏, 6 במרץ 2009. אסף נבו, ‏אגדת גבריאלוב: כך נוצרו הקלאסיקות האהובות, באתר ‏מאקו‏, 5 בדצמבר 2014 ראיון של קובי מידן בתוכנית "סוכן תרבות" בכאן 11, 15 בדצמבר 2018 לאחר השורה "שרנו ביטלס בקולות". אריאל הירשפלד | איור: אילה טל, עכבר העיר אונליין, אריק איינשטיין: מין גיל כזה, באתר הארץ, 19 בדצמבר 2008. אסף לבנון, שיר לשבת: מה לבילויים ולאריק איינשטיין?, הארץ, 06.12.2013 בן שלו, השיר הטוב ביותר של אריק איינשטיין, באתר הארץ, 22 בנובמבר 2014 חוה אלברשטיין, "תמיד נבוך, לא נסחף": חוה אלברשטיין כותבת על אריק איינשטיין, באתר ynet, 27 בנובמבר 2013